אומצה אומצה

אומצה אומצה הוא מונח סלנג ישראלי אונומטופאי המתאר את המקצב של מוזיקת הטראנס, ובהשאלה גם את התרבות שצמחה ממנה. הביטוי מופיע גם בגרסאות אומצה בומצה, אומצים בומצים וכדומה. המונח קיים גם בשפות אחרות, כגון רוסית. (умца-умца).

מקור המונח
מקורו של המונח "אומצה אומצה" הוא כנראה אותו החלק מן האוכלוסייה שזלזל בז'אנר זה, וההתנשאות שלו כלפי שוחרי הטכנו, אמה הרוחנית של מוזיקת הטראנס.

הגייה
שני חלקי המונח נהגים במלעיל. המונח מופיע כצמד מילים זהות על מנת להדגיש את המונוטוניות של מקצבי הטראנס. "אומ-", חלקה הראשון של המילה החוזרת, מכוון אל צלילי הבס, בעוד ש"-צה" מכוון אל הצלילים הגבוהים ולמעשה נהגה עם תנועה חלשה (בין קמץ לשווא).

הטעמת המונח: יש להגות אוּמְצָה אוּמְצָה (במלעיל), ולא אֻמְצָה אֻמְצָה (במלרע) במשמע סטייק.

דוגמאות לשימוש במונח

ביצירות מוזיקליות
 להקת הפאנק פופ Bloodhound Gang קראה לסינגל השני מתוך אלבומה Hefty Fine מ-2005 בשם Uhn Tiss Uhn Tiss Uhn Tiss (תרגום חופשי: אומצה אומצה אומצה). השיר הוא בסגנון של מוזיקה אלקטרונית, וחלק ממילותיו הן: "All you need is Uhn Tiss Uhn Tiss Uhn Tiss". פזמון השיר מורכב מהמילים "אומצה אומצה, מותק" בלבד הנהגות כגניחות נשיות, כשהן חוזרות על עצמן בחדגוניות ובהקשר מיני.
 להקתו של אמיר קוסטוריצה, Emir Kusturica & The No Smoking Orchestra, הוציאה שיר בשם Unza Unza Time (זמן האומצה-אומצה), כחלק מאלבומה הראשון שנקרא אף הוא בשם זה ויצא בשנת 2000. לפי מילות השיר, בסוף המאה ה-20 בני האדם יצרו מוזיקה משעממת, ולכן אלוהים הכה אותם במקל הקצב שלו והכריז כי זה "זמן האומצה-אומצה".

בעיתונות הישראלית
 "קחו פרוזאק" (2007) - ראיון עם אופיר לובל באתר MOOMA, הכולל שימוש של לובל במונח: "אני עצמי רוקד טראנס בטירוף אבל להפוך את היהודים ל'אומצה אומצה' כדי שאנשים יוכלו לרקוד זה מעליב ... לקחת שיר מז'אנר של רוקנ'רול, שנוגע לי ברגש ולעשות ממנו מיקס שנשמע רע עם זמרת אחרת ו'אומצה אומצה' בעיני זה עצוב."
 "אומצה אומצה" (2009) - כתבה באתר האינטרנט של קול הקמפוס העוסקת בלהקת טראנס שוודית
 "אומצה אומצה: אייל גולן ובר רפאלי נותנים בראש" (2013) - אייטם רכילות ב-נענע10 העוסק בהופעת מוזיקה אלקטרונית שנערכה בישראל
 "שלמה בר אומצה אומצה" (2014) - כתבה ב-Nrg העוסקת בחיבור בין שלמה בר לבין המוזיקה האלקטרונית

בתרבויות אחרות
באנגלית נוהגים לעיתים לומר Boots & Cats על אותו משקל של אומצה אומצה.

קישורים חיצוניים

הערות שוליים

סלנג עברי
מוזיקה אלקטרונית